Per Lægreid

Per Lægreid (født 16. april 1949 i Eidfjord) er en norsk statsviter og professor ved Universitetet i Bergen.

Lægreid er utdannet cand.polit. med hovedfag i administrasjon og organisasjonsvitenskap på hovedoppgaven Tenestemenn i norske departement. Ein empirisk analyse av avgang blant tenestemennene i perioden 1970–1974. Han avla i 1990 dr.philos.-graden på avhandlingen Organisasjon og person: Demografiske strukturar og prosessar i staten. I 1979 ble Lægreid tilknyttet Norges Handelshøyskole. Fra 1980 har han arbeidet ved Institutt for administrasjon og organisasjonsvitenskap, Universitetet i Bergen, siden 1992 som professor. Fra 1993 til 1995 var han instituttstyrer. I årene 1987–2001 var Lægreid tilknyttet LOS-senteret, fra 1996 som forskningsleder. Siden 2002 har Lægreid også vært tilknyttet Rokkansenteret som forsker og forskningsleder.

I sin forskning har Lægreid særlig beskjeftiget seg med studier av offentlig forvaltning, i særdeleshet sentraladministrasjonen, forvaltningsreformer og institusjonell endring, i norsk, nordisk og europeisk perspektiv. Han har videre vært opptatt av problemstillinger knyttet til flernivåstyring og utfordringer informasjons- og kunnskapsteknologi gir for demokratisk styring og kontroll. Lægreid har en svært omfattende vitenskapelig produksjon innenfor disse emnene.

Lægreid har vært sentral i internasjonal organisasjonsforskning. Fra 1997 har han vært medlem av styret i Scandinavian Consortium for Organizational Research (Scancor) ved Stanford University i USA. Han er gjesteprofessor ved Copenhagen Business School og har i flere perioder vært gjesteprofessor ved Stanford University.

I 2007 ble Lægreid innvalgt som medlem i Det Norske Videnskaps-Akademi, Den historisk-filosofiske klasse.

Bibliografi (utvalg) 
 med Tom Christensen: Transcending New Public Management. The Transformation of Public Sector Reforms, Aldershot: Ashgate, 2007.
 med Tom Christensen, Morten Egeberg, Helge O. Larsen og Paul G. Roness: Forvaltning og politikk,  Oslo: Universitetsforlaget, 2007.
 med Tom Christensen, Paul G. Roness og Kjell Arne Røvik: Organization Theory and the Public Sector. Instrument, culture and myth, London: Routledge, 2007.
 med Tom Christensen og Arne Rudolf Ramslien: Styring og autonomi. Organisasjonsformer i utlendingsforvaltningen, Oslo: Universitetsforlaget, 2006.
 med Tom Christensen: Autonomy and Regulation. Coping with agencies in the Modern State, Cheltenham: Edward Elgar Publishing, 2006.
 med Tom Christensen, Paul G. Roness og Kjell Arne Røvik: Organisationsteori för offentlig sektor., Malmö: Liber, 2005.
 med Tom Christensen, Paul G. Roness og Kjell Arne Røvik: Organisasjonsteori for offentlig sektor. Instrument, kultur, myte, Oslo: Universitetsforlaget, 2004.
 med Bengt Jacobsson og Ove K. Pedersen: Europeanization and Transnational States: Comparing Nordic Central Governments, London: Routledge, 2003.
 med Tom Christensen: Reformer og lederskap. Omstilling i den utøvende makt, Oslo: Universitetsforlaget, 2002.
 med Tom Christensen: New Public Management. The Transformation of Ideas and Practice, Aldershot: Ashgate, 2001.
 med Bengt Jacobsson og Ove K. Pedersen: Europaveje. EU i de nordiske centralforvaltninger,  København: Jurist- og økonomforbundets forlag, 2001.

Referanser

Eksterne lenker 

 Presentasjon fra UiB 
 CV fra UiB

Norske statsvitenskapsprofessorer
Professorer ved Universitetet i Bergen
Personer tilknyttet Rokkansenteret
Medlemmer av Det Norske Videnskaps-Akademi
Fødsler i 1949